ପନ୍ନା ଜାତୀୟ ଉଦ୍ୟାନ

**ପନ୍ନା ଜାତୀୟ ଉଦ୍ୟାନ** ବା **ପନ୍ନା ବ୍ୟାଘ୍ର ଅଭୟାରଣ୍ୟ** ମଧ୍ୟ ପ୍ରଦେଶର ପନ୍ନା ଓ ଛତରପୁର ଜିଲ୍ଲାରେ ବ୍ୟାପ୍ତ ଭାରତର ଏକ ଜାତୀୟ ଉଦ୍ୟାନ ।  ଏହାର କ୍ଷେତ୍ରଫଳ ପ୍ରାୟ ୫୪୨.୬୭ ବର୍ଗ କିଲୋମିଟର୍ । ୧୯୯୪ ମସିହାରେ ଏହାକୁ ଭାରତର ୨୨ତମ ବ୍ୟାଘ୍ର ଅଭୟାରଣ୍ୟ ବୋଲି ଘୋଷଣା କରାଗଲା । ଏହା ମଧ୍ୟ ପ୍ରଦେଶର ପଞ୍ଚମ ବ୍ୟାଘ୍ର ଅଭୟାରଣ୍ୟ ।

୨୦୦୭ ମସିହାରେ ଭାରତର ପର୍ଯ୍ୟଟନ ମନ୍ତ୍ରଣାଳୟ ପନ୍ନା ଅଭୟାରଣ୍ୟକୁ ରକ୍ଷଣାବେକ୍ଷଣ ଦୃଷ୍ଟିରୁ ଶ୍ରେଷ୍ଠ ପରିଚାଳିତ ଜାତୀୟ ଉଦ୍ୟାନ ଭାବେ ପୁରସ୍କୃତ କରିଥିଲେ । ୨୦୧୧ ମସିହା ଅଗଷ୍ଟ ୨୫ ତାରିଖରେ ପନ୍ନାକୁ ଏକ ଜୈବଗୋଲକ ଅଭୟାରଣ୍ୟର (Biosphere Reserve) ମାନ୍ୟତା ମିଳିଲା । 

## ଜଙ୍ଗଲ ଓ ଜୀବଜଗତ
ଉତ୍ତର ମଧ୍ୟ ପ୍ରଦେଶର ବିଖଣ୍ଡିତ ଓ କ୍ଷୟପ୍ରାପ୍ତ ଜଙ୍ଗଲ ମଧ୍ୟରେ କେବଳ ପନ୍ନା ଜାତୀୟ ଉଦ୍ୟାନ ଓ ଏହାକୁ ଘେରି ରହିଥିବା ଉତ୍ତର ଓ ଦକ୍ଷିଣ ପନ୍ନା ଅଞ୍ଚଳର ଜଙ୍ଗଲ ହିଁ ଏକମାତ୍ର ଅବଶିଷ୍ଟ ବଡ଼ ଜଙ୍ଗଲ । ଦକ୍ଷିଣ ଭାରତର କେପ୍ କୋମୋରିନ୍‍ଠାରୁ ଆରମ୍ଭ ହୋଇଥିବା କ୍ରାନ୍ତୀୟ ଓ ଉପ-କ୍ରାନ୍ତୀୟ ଶୁଷ୍କ ଓ ଓସାରିଆ ପତ୍ରବିଶିଷ୍ଟ ଜଙ୍ଗଲ ଏବଂ ଉତ୍ତର ଗାଙ୍ଗେୟ ସମତଳ ଭୂମିର ଆର୍ଦ୍ର ପର୍ଣ୍ଣମୋଚୀ ଜଙ୍ଗଲ ପନ୍ନାଠାରେ ମିଳିତ ହେଇଛନ୍ତି । 

ପନ୍ନା ଜଙ୍ଗଲ କେନ୍ଦ୍ରୀୟ ଭାରତର ପ୍ରାକୃତିକ ଶାଗୁଆନ ଜଙ୍ଗଲର ଉତ୍ତରତମ ଓ ପ୍ରାକୃତିକ କର୍ଧାଇ (Anogeissus pendula) ଜଙ୍ଗଲର ପୂର୍ବତମ ସୀମା । 

କେନ୍ ନଦୀ ପନ୍ନା ଜାତୀୟ ଉଦ୍ୟାନ ମଧ୍ୟ ଦେଇ ଉତ୍ତର-ପୂର୍ବ ଦିଗକୁ ପ୍ରାୟ ୭୨ କିଲୋମିଟର୍ ବହିଯାଇଛି । କେନ୍ ଥଣ୍ଟିଆ କୁମ୍ଭୀର ଅଭୟାରଣ୍ୟ ଓ ପନ୍ନା ଜାତୀୟ ଉଦ୍ୟାନକୁ ମିଶାଇ ପ୍ରାୟ ୪୦୬ ବର୍ଗ କିଲୋମିଟର୍ ଅଞ୍ଚଳ କେନ୍ ନଦୀ ଅବବାହିକାରେ ରହିଛି । ପନ୍ନାରେ ବାଘ ସଂଖ୍ୟା ହ୍ରାସ ପାଉଥିବା ବିଷୟ ବହୁବାର କୁହାଯାଇଥିଲା । ୨୦୦୯ ମସିହା ମାର୍ଚ୍ଚ ମାସରେ ବାନ୍ଧବଗଡ଼ ଜାତୀୟ ଉଦ୍ୟାନ ଓ କାହ୍ନା ଜାତୀୟ ଉଦ୍ୟାନରୁ ଦୁଇଟି ବାଘୁଣୀଙ୍କୁ ଅଣାଯାଇ ପନ୍ନାରେ ଛଡ଼ାଗଲା । କିନ୍ତୁ ସେବେଯାଏ ପନ୍ନାର ଶେଷ ଅଣ୍ଡିରା ମହାବଳ ବାଘ ନିଶ୍ଚିହ୍ନ ହୋଇଯାଇଥିଲା । ବାଘମାନଙ୍କ ଗାୟବ ହୋଇଯାଉଥିବା ଘଟଣାର ତଦନ୍ତ ଓ ପ୍ରତିକାର କରିବା ପାଇଁ ଏକ ସମିତି ଗଠନ କରାଗଲା ।

ଜୁନ୍ ୨୦୦୯ ମସିହାରେ ସରକାର ଘୋଷଣା କଲେ ଯେ ପୂର୍ବରୁ ଥିବା ୪୦ଟି ବାଘଙ୍କ ମଧ୍ୟରୁ ଅଭୟାରଣ୍ୟରେ ଆଉ ଗୋଟିଏ ବି ବାଘ ନାହାନ୍ତି । କେବଳ ବାହାରୁ ଆଣି ଛଡ଼ାଯାଇଥିବା ଦୁଇ ବାଘୁଣୀ ହିଁ ପନ୍ନାର ସର୍ବମୋଟ ବାଘ । 
୩ ବର୍ଷ ପରେ ଫେବୃଆରୀ ୨୦୧୨ ମସିହାରେ ପୁଣି ଅଭୟାରଣ୍ୟରେ ଆଉ ଗୋଟିଏ ବି ବାଘ ବଞ୍ଚି ନଥିବା ବିଷୟ ଜଣାପଡ଼ିଲା । ମଧ୍ୟ ପ୍ରଦେଶ ସରକାର ଏଥିପାଇଁ ଦାୟୀ ଲୋକଙ୍କୁ ଠାବ କଲା ନାହିଁ ଓ ପ୍ରଧାନମନ୍ତ୍ରୀ ତଥା କେନ୍ଦ୍ରୀୟ ପରିବେଶ ଓ ଜଙ୍ଗଲ ମନ୍ତ୍ରଣାଳୟର ଅନୁରୋଧ ସତ୍ତ୍ୱେ କେନ୍ଦ୍ରୀୟ ଅନ୍ୱେଷଣ ବ୍ୟୁରୋକୁ ତଦନ୍ତ ହସ୍ତାନ୍ତର କଲାନାହିଁ ।

ପରିବେଶ ଓ ଜଙ୍ଗଲ ମନ୍ତ୍ରଣାଳୟ ପୁଣି ଦୁଇଟି ବାଘଓ ଦୁଇଟି ବାଘୁଣୀଙ୍କୁ ସ୍ଥାନାନ୍ତରିତ କରିବାର ଅନୁମତି ପ୍ରଦାନ କଲା । ବାନ୍ଧବଗଡ଼ ଜାତୀୟ ଉଦ୍ୟାନର ବାଘୁଣୀ (ଟି୧) ଓ କାହ୍ନା ଜାତୀୟ ଉଦ୍ୟାନର ବାଘୁଣୀ (ଟି୨) ପନ୍ନା ଅଭୟାରଣ୍ୟକୁ ସ୍ଥାନାନ୍ତରିତ ହେଲେ । ଟି୩ ନାମକ ଏକ ବାଘ ପେଞ୍ଚ୍ ଜାତୀୟ ଉଦ୍ୟାନରୁ ଆଣି ଛଡ଼ାଯାଇଥିଲା । କିନ୍ତୁ ୨୦୦୯ ନଭେମ୍ବର ମାସରେ ଟି୩ ଉଦ୍ୟାନ ବାହାରକୁ ଚାଲି ଯାଇଥିଲା । ବାଘଟି ପ୍ରକୃତରେ ନିଜ ଘର ପେଞ୍ଚ୍ ଜାତୀୟ ଉଦ୍ୟାନ ଆଡ଼କୁ ଚାଲିବା ଆରମ୍ଭ କଲା । ବିନା କୌଣସି ଅସୁବିଧାରେ ମନୁଷ୍ୟ ବସବାସ କରୁଥିବା ଅଞ୍ଚଳ ପାଖ ଦେଇ ସେ ସ୍ଥିର ଭାବେ ପେଞ୍ଚ୍ ଆଡ଼କୁ ଯାଉଥିଲା । ଏକ ମାସ ଧରି ବନ ବିଭାଗ ଟି୩ ବାଘର ଗତିବିଧି ପ୍ରତି ଦୃଷ୍ଟି ରଖିଥିଲେ ଓ ପୁଣି ଏହାକୁ ପନ୍ନା ଅଭୟାରଣ୍ୟ ମଧ୍ୟକୁ ଅଣାଯାଇଥିଲା । ଏହା ପରେ କିନ୍ତୁ ବାଘଟି ପନ୍ନା ଛାଡ଼ି ଗଲା ନାହିଁ । ଟି୩ ପନ୍ନାରେ ନିଜର ଶିକାର କ୍ଷେତ୍ର ସ୍ଥାପନ କଲା ଓ ବାଘୁଣୀମାନଙ୍କ ସହିତ ମିଶି ପରିବାର ବୃଦ୍ଧି କଲା । ବାନ୍ଧବଗଡ଼ରୁ ଅଣାଯାଇଥିବା ବାଘୁଣୀ ଟି୧ ୨୦୧୦ ମସିହା ଅପ୍ରେଲ୍ ମାସରେ ୪ଟି ଛୁଆଙ୍କୁ ଜନ୍ମ ଦେଇଥିଲା ଯେଉଁଥିରୁ ୨ଟି ଛୁଆ ମୃତ୍ୟୁବରଣ କରିଥିଲେ । ଏକ ପୁରୁଷ ସାଥୀ ବାଘକୁ ଦେଖି ସେ ଶିକାର କରିବା ଶିଖିଲା ଓ ପରେ ନିଜ ସାଥୀ ସହ ପରିବାର ଗଠନ କଲା । ୨୦୧୪ ମସିହା ସେପ୍ଟେମ୍ବର ୧୯ ତାରିଖରେ ଟି୩ ମୃତାବସ୍ଥାରେ ଦେଖିବାକୁ ମିଳିଥିଲା । ତାହାର ବେକରେ ବନ୍ଧା ହୋଇଥିବା ରେଡ଼ିଓ କଲାର୍‍ରେ କିଛି ସଂକ୍ରମଣ ହୋଇଥିବାରୁ ସେ ପ୍ରାଣ ହରାଇଥିଲା । ୨୦୧୧ ନଭେମ୍ବର ମସରେ ତାହାର ଭଉଣୀ ଟି୫କୁ ମଧ୍ୟ ପନ୍ନାରେ ଛଡ଼ା ଯାଇଥିଲା ।

## ଚିତ୍ର ଗ୍ୟାଲେରି

File:Panna river.jpg|ପନ୍ନା ଜାତୀୟ ଉଦ୍ୟାନ ମଧ୍ୟ ଦେଇ ପ୍ରବାହିତ ହେଉଥିବା ଏକ ନଦୀ
File:Peaco.jpg|ପନ୍ନା ଅଭୟାରଣ୍ୟର ଏକ ମୟୂର
File:Go away humans! Grrrr.jpg|ପନ୍ନା ଜଙ୍ଗଲର ଏକ ବାଘ ଛୁଆ
File:The Eye Contact 01.jpg|ପନ୍ନାରେ ରହିଥିବା ଏକ କଲରାପତରିଆ ବାଘ
File:Astonished.jpg|ନେଉଳଟିଏ ସତର୍କ ହୋଇ ଦୂରରୁ ନିରୀକ୍ଷଣ କରୁଛି
File:A sambar deer at Panna National Park (2016).jpg|ଘଞ୍ଚ ଘାସବୁଦା ମଧ୍ୟରେ ଏକ ହରିଣ ଛୁଆ
File:Riding along in Panna National Park, Madhya Pradesh, India.jpg|ପନ୍ନାରେ ଜଙ୍ଗଲ ସଫାରୀ
File:Sambhar Deer 2.jpg|ପନ୍ନା ଜଙ୍ଗଲରେ ବୁଲୁଥିବା ଏକ ସମ୍ବର ହରିଣ
File:Wild Boar - Fauna.jpg|ବାର୍‍ହାଟିଏ ସଡ଼କ ପାରି ହେଉଛି
File:Grey Headed Fish Eagle - Ichthyophaga ichthyaetus cropped.jpg|ମାଛଖିଆ ଚିଲ
File:Peregrine Falcon 1.jpg|ଚିଲର ଆଉ ଏକ ପ୍ରଜାତି

## ଆହୁରି ଦେଖନ୍ତୁ
* ବାନ୍ଦୀପୁର ଜାତୀୟ ଉଦ୍ୟାନ
* କାଜିରଙ୍ଗା ଜାତୀୟ ଉଦ୍ୟାନ
* କାହ୍ନା ଜାତୀୟ ଉଦ୍ୟାନ

## ଆଧାର 
## ଅନ୍ୟାନ୍ୟ ଲିଂକ୍
* Map of the Reserve

ଶ୍ରେଣୀ:ଭାରତର ଜାତୀୟ ଉଦ୍ୟାନ
ଶ୍ରେଣୀ:ମଧ୍ୟ ପ୍ରଦେଶ